Colorado City (Arizona)

Colorado City on linn Ameerika Ühendriikide Arizona osariigis Mohave maakonnas, Arizona piiril Utah' osariigiga. Ka üle osariigi piiri jätkub kogukond Hilldale'i asulana.

2020. aasta rahvaloenduse järgi oli elanike arv 2478, ligi poole vähem kui 2010. aastal – 4826. Enamus elanikest on mormooni fundamentalistid. Linna elanike keskmine vanus on üks USA madalamaid – 14 aastat, keskmine elanike arv majapidamistes on üks riigi suuremaid – 8,04.

Kiriku algusaastatel olid mormoonid tihtipeale vaenujalal USA föderaalvalitsusega mitmenaisepidamise tõttu, mispeale 1890. aastal, et mormoonide enamusega Utah' territoorium võiks saada osariigiks, võttis Viimse Aja Pühade Jeesuse Kristuse Kirik (The Church of Jesus Christ of Latter-Day Saints) vastu manifesti, millega ütles mitmenaisepidamisest lahti, lisaks 1904. aastal uue manifesti, millega mitmenaisepidamise jätkajad heideti kirikust välja. Seepeale moodustasid osad kirikust väljaheidetud 1929. aastal fundamendalistliku sekti Sõprade Nõukogu (Council of Friends).

1913. aastal rajati tänapäevase Colorado City alal Short Creeki rantšokogukond. Suure majanduslanguse ajal 1930. aastatel tulid Short Creeki elanikud Salt Lake Citysse tööle, seevastu nägid mormooni fundamentalistid eraldatud Short Creekis head varjupaika mitmenaisepidamise jätkamiseks, mispeale saatis Sõprade Nõukogu juht John Y. Barlow (1874–1949) mais 1935 mõned oma järgijad Short Creeki. Vaid kuuga Short Creeki elanike arv rohkem kui kahekordistus.

26. juulil 1953 saatis Arizona kuberner John Howard Pyle, kes oli mitmenaisepidamise vastane, Short Creekile, kus toona elas ligi 400 mormooni fundamentalisti, peale 102 Arizona osariigi politseinikku ja rahvuskaardi liiget. Kõik elanikud arreteeriti, peale kuue, kes ei olnud mormooni fundamentalistid. Vahistatute hulgas oli ka 263 last. 150 last ei saanud oma vanemate juurde tagasi minna kaks aastat, mõned vanemad ei saanud kunagi oma laste hooldusõigusi tagasi. Järgnenud kaheaastane kohtuvõitlus hävitas Pyle'i poliitilise karjääri ning ta kaotas 1954. aasta kubernerivalimised, mispeale järgmise poole sajandi jooksul otsustas Arizona osariik asjasse mitte enam sekkuda.

Reidi järel mormooni fundamentalistide kogukond taastus, 1960. aastal, et reidist jälgi kustutada, nimetati Short Creek ümber – Arizona-poolne osa sai uueks nimeks Colorado City ja Utah'-poolne osa Hilldale.

Jaanuaris 2004 ekskommunitseeris Fundamentalistliku Jeesus Kristuse Viimsepäeva Pühakute Kiriku (Fundamentalist Church of Jesus Christ of Latter-Day Saints, FLDS) president Warren Jeffs kogukonnast 20 meest, kaasa arvatud linnapea, ning nende naised ja lapsed anti teistele kogukonna meestele. Süüdimõistetud seksuaalkurjategija Jeffs väitis, et ta tegutses jumala käsul, samas kui väljasaadetud mehed väitsid, et nad olid ekskommunitseeritud lahkarvamuste eest Jeffsiga. Ka ajavahemikus 2001–2006 oli Jeffs kogukonnast ekskommunitseerinud ligi 400 noort meest, kes ei olnud kas tema reegleid järginud või olid astunud suhetesse naistega ilma tema loata. Paljud väljaheidetud mehed olid suhteliselt naiivsed ning lõpetasid kodututena lähedalasuvates Hurricane'i ja St. George'i linnas Utah' osariigis. Jeffs ise sattus FBI kümne kõige tagaotsitavaimate nimekirja, kuni lõpuks arreteeriti 28. augustil 2006.

Enamus linna kinnisvarast kuulus FLDSi kinnisvarafondile United Effort Plan, mispeale 2007. aastal alustasid osariigivõimud linna maade kirikliku omandiõiguse likvideerimist. FLDSi kirik hakkas vastu, indoktrineerides oma järgijaid riigi vastu, väites, et neid diskrimineeriti nende uskumuste tõttu, see viis kiriku liikmete suurema eraldumiseni.

Colorado Citys ja naaberlinnas Hilldale's on avastatud maailma suurim fumaraasipuudulikkuse esinemissagedus. Fumaraasipuudulikkus on üliharuldane geneetiline haigus, mille tagajärjel tekib raske vaimne puue. 1990. aastaks oli maailmas kokku diagnoositud ainult 13 fumaraasipuudulikkuse juhtumit, kuid Colorado City-Hilldale'i kogukonnas diagnoositi ligi 20 juhtumit. Geneetikud peavad haiguse tõenäosuseks suurt arvu nõbudevahelisi abielusid linna kahe rajaja - Barlow' ja Joseph Smith Jessopi (1869–1953) järeltulijate vahel, pea pooled kogukonna ligi umbes 8 000 elanikust põlvnevad kas ühest neist või mõlemast.

Colorado Cityst umber 5-6 kilomeetrit lõunas asub Centennial Parki kogukond, kus elab 1980. aastatel FLDSist eraldunud grupp, millel pole kirikuga sidemeid.

21. aprillil 2003 põgenes kogukonnast 35-aastane Carolyn Jessop, kes oli 1986. aastal 18-aastaselt sunnitud abielluma 50-aastase piiskop Merril Jessopiga (1935–2022), saades tema neljandaks naiseks ja sünnitanud talle kaheksa last. Ta võitis kohtus hiljem hooldusõiguse nende laste üle. 2007. aastal kirjutas ta põgenemisest novelli "Escape". Ka Flora Jessop, Carolyni nõbu abielu kaudu, põgenes kogukonnast juba 1985. aastal 16-aastaselt, kui teda sunniti abielluma nõbu Phillip Jessopiga, ja on aidanud ka teisi kogukonnast põgeneda.

Viited

Kategooria:Arizona linnad